text: Mulig falskmøntner meldte sig selv
  09 maj 2012 kl. 06.21
  Den eftersøgte mand, der den 2. februar blev fanget på overvågningskamera efter at have betalt med en falsk 1000 kronerseddel i Brugsen i Hejnsvig er mødt frivilligt op hos politiet.
  Den unge mand, der er en 22-årig mand fra Hejnsvig, henvendte sig selv til politiet, da han hørte, at hans billede var på nettet og i avisen. Det skriver JydskeVestkysten. 
  Manden oplyser, at han ikke kan huske, om han den pågældende dag betalte med en 1000 kronerseddel, men han kommer nærmest dagligt i Brugsen i Hejnsvig, og han bedyrer, at han ikke er en falskmøntner.
  Billund Politi oplyser, at manden på billedet blev idenficeret, da han selv henvendte sig på politistationen. 
  Politiet er endnu ikke færdige med at behandle sagen. Der er personer, der stadig skal afhøres, og politiet kender endnu ikke sagens rette sammenhæng, skriver JydskeVestkysten.
  